In nomine sancte et individue Trinitatis. Notum sit omnibus tam presentibus quam futuris quod Bonuspar, filius Valterii de Montefalconis, prout decet eum nobilitas sui generis annuente suprascripto Valterio et matre sua, pro mercede eterne felicitatis pauperibus Christi qui sub norma beati Benedicti in Altiis degunt, de beneficiis suis quatuor mansos impertivit. Duo igitur ex hiis continentur in loco qui vocatur Percussio Palmarum ultra alveum fluminis quod vocatur Richeria et est allodium ejus. Duo autem non Boniparis sed allodium domini Vidonis de Turre existunt. Ipse autem Bonuspar tenens supradictos mansos ex eo inde militabat. Interveniente viro eodem Bonopari dominus Vido, pro anima sua, duos predictos mansos supradictis fratribus Altiarum absolute tradidit. Habentur igitur isti duo mansus in portione Megevole in altera parte predicti fluminis siquidem omnis quantitas terre hujus extenditur ab allodio Dorjonis, quod etiam dominus Dodo de Salatio dedit eisdem fratribus usque ad rupem que imminet predicto flumini que dicitur Trappa et usque ad mansum qui nominatur Sevilium. Hujus rei testes sunt dominus Vido episcopus, Vulliermus de Crusilia, Amaldricus de Langino, Boso prepositus Gebenensis, Valverius canonicus Gebenensis, Hugo prior, Richardus monachus, Francus monachus.